P9_TA(2022)0136

Σχέδιο δράσης της ΕΕ για τη βιολογική γεωργία

Ψήφισμα του Ευρωπαϊκού Κοινοβουλίου της 3ης Μαΐου 2022 σχετικά με ένα σχέδιο δράσης της ΕΕ για τη βιολογική γεωργία (2021/2239(INI))

(2022/C 465/02)

Το Ευρωπαϊκό Κοινοβούλιο,

— έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως τα άρθρα 39 και 192 παράγραφος 1, καθώς και το άρθρο 349,

— έχοντας υπόψη την Ατζέντα του 2030 των Ηνωμένων Εθνών για τη βιώσιμη ανάπτυξη, και τους στόχους βιώσιμης ανάπτυξης (ΣΒΑ),

— έχοντας υπόψη τη Συμφωνία του Παρισιού που συνήφθη κατά την 21η διάσκεψη των μερών της σύμβασης-πλαισίου των Ηνωμένων Εθνών για την κλιματική αλλαγή (COP21),

— έχοντας υπόψη την ανακοίνωση της Επιτροπής, της 25ης Μαρτίου 2021, σχετικά με σχέδιο δράσης για την ανάπτυξη της βιολογικής παραγωγής (COM(2021)0141),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη το ψήφισμά του της 15ης Ιανουαρίου 2020 σχετικά με την Ευρωπαϊκή Πράσινη Συμφωνία (1),

— έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (2),

— έχοντας υπόψη το ψήφισμά του της 9ης Ιουνίου 2021 σχετικά με τη στρατηγική της ΕΕ για τη βιοποικιλότητα για το 2030: επαναφορά της φύσης στη ζωή μας (3),

— έχοντας υπόψη το ψήφισμά του της 20ής Οκτωβρίου 2021 σχετικά με τη στρατηγική «Από το αγρόκτημα στο πιάτο» για ένα δίκαιο, υγιές και φιλικό προς το περιβάλλον σύστημα τροφίμων (4),

— έχοντας υπόψη τον κανονισμό (ΕΕ) 2021/2115 του Ευρωπαϊκού Κοινοβουλίου και του Συμβουλίου της 2ας Δεκεμβρίου 2021 σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (5),

— έχοντας υπόψη τον κανονισμό (ΕΕ) 2021/2117 του Ευρωπαϊκού Κοινοβουλίου και του Συμβουλίου της 2ας Δεκεμβρίου 2021 σχετικά με την τροποποίηση των κανονισμών (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων, (ΕΕ) αριθ. 1151/2012 για τα συστήματα ποιότητας των γεωργικών προϊόντων και των τροφίμων, (ΕΕ) αριθ. 251/2014 για τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αρωματισμένων αμπελοοινικών προϊόντων και (ΕΕ) αριθ. 228/2013 για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης (6),

— έχοντας υπόψη τα συμπεράσματα του Συμβουλίου, της 19ης Ιουλίου 2021, σχετικά με το σχέδιο δράσης για την ανάπτυξη της βιολογικής γεωργίας,

— έχοντας υπόψη το ψήφισμά του της 17ης Απριλίου 2018 σχετικά με ευρωπαϊκή στρατηγική για την προώθηση των πρωτεϊνούχων καλλιεργειών — ενθάρρυνση της παραγωγής πρωτεϊνούχων και ψυχανθών φυτών στον ευρωπαϊκό γεωργικό τομέα (7),

— έχοντας υπόψη τα συμπεράσματα του Συμβουλίου, της 19ης Οκτωβρίου 2020, σχετικά με τη στρατηγική «Από το αγρόκτημα στο πιάτο»,

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 22ας Σεπτεμβρίου 2021, σχετικά με το σχέδιο δράσης για την ανάπτυξη της βιολογικής παραγωγής στην ΕΕ,

— έχοντας υπόψη τη γνωμοδότηση της Ευρωπαϊκής Επιτροπής των Περιφερειών, της 2ας Δεκεμβρίου 2021, σχετικά με το σχέδιο δράσης της ΕΕ για τη βιολογική γεωργία,

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου (A9-0126/2022),

Α. λαμβάνοντας υπόψη ότι η ανακοίνωση της Επιτροπής σχετικά με ένα σχέδιο δράσης για την ανάπτυξη της βιολογικής παραγωγής (σχέδιο δράσης για τη βιολογική παραγωγή) τονίζει ότι η Πράσινη Συμφωνία, καθώς και η στρατηγική «Από το αγρόκτημα στο πιάτο» και η στρατηγική για τη βιοποικιλότητα που περιλαμβάνονται σε αυτή, είναι το κλειδί για τη διαχείριση της μετάβασης προς ένα πιο βιώσιμο σύστημα τροφίμων, ιδίως για την ενίσχυση των προσπαθειών των γεωργών να προστατεύσουν το περιβάλλον, να διατηρήσουν τη βιοποικιλότητα και να αντιμετωπίσουν την κλιματική αλλαγή· λαμβάνοντας υπόψη ότι βασικό ρόλο στην επίτευξη αυτού του στόχου διαδραματίζει η γεωργία εν γένει και ειδικότερα η βιολογική γεωργία·

Β. λαμβάνοντας υπόψη ότι, μετά από 12 μήνες, είναι πλέον έτοιμη όλη σχεδόν η δευτερογενής νομοθεσία που απαιτείται για να τεθεί σε ισχύ ο κανονισμός (ΕΕ) 2018/848, μολονότι αυτό δεν ισχύει στην περίπτωση του κατ’ εξουσιοδότηση κανονισμού που διέπει την παραγωγή βιολογικού άλατος·

Γ. λαμβάνοντας υπόψη ότι ο κατ’ εξουσιοδότηση κανονισμός θα πρέπει να δίνει προτεραιότητα στις φυσικές διεργασίες —χωρίς πρόσθετα ή ανθρακούχες εκπομπές κατά την παραγωγή— που χαρακτηρίζουν το θαλάσσιο άλας, ώστε να μπορεί να πιστοποιηθεί ως βιολογικό·

Δ. λαμβάνοντας υπόψη ότι το σύστημα τροφίμων της Ευρώπης πρέπει να παρέχει παραγόμενα με βιώσιμο τρόπο και θρεπτικά τρόφιμα σε προσιτές τιμές και να εγγυάται την επισιτιστική ασφάλεια κατά τρόπο που να διασφαλίζει μια υγιή κοινωνία και έναν υγιή πλανήτη, να συμβάλλει στην κοινωνική και οικονομική ευημερία, να προστατεύει την υγεία τόσο των οικοσυστημάτων όσο και των Ευρωπαίων πολιτών, και να διασφαλίζει την κερδοφορία της γεωργικής παραγωγής και, ως εκ τούτου, ένα δίκαιο βιοτικό επίπεδο για τους γεωργούς· λαμβάνοντας υπόψη ότι είναι σημαντικό να διασφαλιστεί ότι η αύξηση των εκτάσεων γης που χρησιμοποιούνται για βιολογική καλλιέργεια αντιστοιχεί στην ικανότητα της αγοράς να απορροφά βιολογικά προϊόντα·

Ε. λαμβάνοντας υπόψη ότι ο κανονισμός (ΕΕ) 2018/848 για τη βιολογική παραγωγή και την επισήμανση των βιολογικών προϊόντων υποχρεώνει τους γεωργούς να συμμορφώνονται με μια περίοδο μετατροπής κατά την οποία θα πρέπει να εφαρμόζουν όλους τους κανόνες για τη βιολογική παραγωγή·

ΣΤ. λαμβάνοντας υπόψη ότι η εν λόγω περίοδος μπορεί να διαρκέσει έως τρία έτη· λαμβάνοντας υπόψη ότι, κατά τη διάρκεια αυτής της περιόδου, οι γεωργοί επωμίζονται υψηλότερο κόστος παραγωγής χωρίς να επωφελούνται από υψηλότερες τιμές αγοράς για βιολογικά προϊόντα·

Ζ. λαμβάνοντας υπόψη ότι η βιολογική γεωργία προσφέρει διάφορα περιβαλλοντικά οφέλη, μεταξύ άλλων μειωμένες εκπομπές αερίων θερμοκηπίου, και έχει τη δυνατότητα να βοηθήσει τον γεωργικό τομέα να διαδραματίσει τον ρόλο του στην καταπολέμηση της κλιματικής αλλαγής, στην προσαρμογή στην κλιματική αλλαγή και στην αντιμετώπιση βασικών προκλήσεων, όπως η απώλεια θέσεων εργασίας σε αγροτικές περιοχές, η γονιμότητα του εδάφους και η απώλεια βιοποικιλότητας, καθώς και η προώθηση της ανθεκτικότητας απέναντι σε οικονομικές προκλήσεις·

Η. λαμβάνοντας υπόψη ότι η γεωργική ποικιλομορφία και οι βραχύτερες αλυσίδες μεταξύ γεωργού και καταναλωτή αποτελούν σημαντικά στοιχεία για ένα υγιές και βιώσιμο σύστημα τροφίμων·

Θ. λαμβάνοντας υπόψη ότι η βιολογική γεωργία μπορεί να συμβάλει στην επίτευξη μιας φιλόδοξης ισορροπίας όσον αφορά τη βιωσιμότητα από οικονομική, κοινωνική και περιβαλλοντική άποψη, ενισχύοντας την προστασία του εδάφους, των υδάτων και της βιοποικιλότητας και την καλή διαβίωση των ζώων, και προσφέρει στους νέους ευκαιρίες εισόδου στο επάγγελμα του γεωργού·

Ι. λαμβάνοντας υπόψη ότι τα περιβαλλοντικά πρότυπα και τα πρότυπα καλής μεταχείρισης των ζώων στην ΕΕ συγκαταλέγονται μεταξύ των υψηλότερων στον κόσμο· λαμβάνοντας υπόψη ότι οι εκτάσεις βιολογικής καλλιέργειας παρουσιάζουν 30 % μεγαλύτερη βιοποικιλότητα, είναι επωφελείς για τους επικονιαστές και περιορίζουν τη χρήση τεχνητών λιπασμάτων και φυτοπροστατευτικών προϊόντων·

ΙΑ. λαμβάνοντας υπόψη ότι η βιολογική γεωργία μπορεί επίσης να συμβάλει στην αναζωογόνηση των αγροτικών περιοχών, στη δημιουργία θέσεων απασχόλησης, στη βιωσιμότητα των μικρών εκμεταλλεύσεων, στη διασφάλιση μεγαλύτερης εγγύτητας μεταξύ καταναλωτών και παραγωγών, στην ενίσχυση των συνδέσεων με την τοπική οικονομία και στην τόνωση των θετικών οικονομικών πολλαπλασιαστών· λαμβάνοντας υπόψη ότι η νέα κοινή γεωργική πολιτική (ΚΓΠ) εισάγει νέα φιλόδοξα μέτρα ώστε να ενθαρρύνει τη βιώσιμη παραγωγή, συμπεριλαμβανομένης της βιολογικής γεωργίας·

ΙΒ. λαμβάνοντας υπόψη ότι είναι ουσιαστικής σημασίας να διασφαλιστεί ότι οι καταναλωτές, οι οποίοι δίνουν όλο και μεγαλύτερη σημασία στην ποιότητα των τροφίμων που καταναλώνουν, και ο τομέας της εστίασης είναι σε θέση να προβαίνουν σε συνειδητές επιλογές όταν αγοράζουν τρόφιμα·

ΙΓ. λαμβάνοντας υπόψη ότι είναι απαραίτητο να διασφαλιστεί ότι οι καταναλωτές έχουν τη δέουσα πληροφόρηση σχετικά με τα οφέλη της κατανάλωσης βιολογικών προϊόντων και ότι είναι προστατευμένοι έναντι σκόπιμα παραπλανητικών επισημάνσεων, συσκευασίας και διαφημίσεων·

ΙΔ. λαμβάνοντας υπόψη ότι το 2019 η συνολική έκταση βιολογικής γεωργίας της ΕΕ αυξήθηκε σε 13,8 εκατομμύρια εκτάρια· λαμβάνοντας υπόψη ότι σήμερα αντιστοιχεί στο 8,5 % της συνολικής χρησιμοποιούμενης γεωργικής έκτασης της ΕΕ· λαμβάνοντας υπόψη ότι μεταξύ 2010 και 2019 η αξία της αγοράς βιολογικών προϊόντων της ΕΕ υπερδιπλασιάστηκε·

ΙΕ. λαμβάνοντας υπόψη ότι οι λιανικές πωλήσεις βιολογικών προϊόντων αυξήθηκαν από 18 δισεκατομμύρια EUR σε 41 δισεκατομμύρια EUR κατά την περίοδο 2009-2019· λαμβάνοντας υπόψη ότι η αύξηση της βιολογικής παραγωγής υπερβαίνει την ανάπτυξη της αγοράς βιολογικών προϊόντων σε ορισμένα τμήματα της ΕΕ, με σημαντικές διαφορές στην κατανάλωση βιολογικών προϊόντων μεταξύ των κρατών μελών· λαμβάνοντας υπόψη ότι η παραγωγή βιολογικών προϊόντων είναι πολύ χαμηλή ή ανύπαρκτη σε ορισμένες περιοχές της ΕΕ, με μεγάλες διαφορές μεταξύ των κρατών μελών, οι οποίες κυμαίνονται από 0,5 % έως 26,5 % της έκτασης που διατίθεται στον τομέα·

ΙΣΤ. λαμβάνοντας υπόψη ότι το σχέδιο δράσης για τη βιολογική παραγωγή περιλαμβάνει 23 δράσεις, οι οποίες παρέχουν μια άρτια βάση για την ανάπτυξη του τομέα βιολογικής παραγωγής με βιώσιμο τρόπο· λαμβάνοντας υπόψη ότι προβλέπεται ενδιάμεση επανεξέταση του σχεδίου δράσης για τη βιολογική παραγωγή το 2024 και ότι έχει θεσπιστεί ετήσια «Ημέρα βιολογικής παραγωγής της ΕΕ», η οποία αποτελεί ευκαιρία για τη βελτίωση της προβολής και της αναγνώρισης της βιολογικής γεωργίας και για την ευαισθητοποίηση σχετικά με τα οφέλη της βιολογικής παραγωγής, δεδομένου ότι οι βιοκαλλιεργητές θεωρούνται «πρωτοπόροι της βιώσιμης γεωργίας»·

ΙΖ. λαμβάνοντας υπόψη ότι ο κανονισμός (ΕΕ) 2018/848, ο οποίος θα εφαρμοστεί από την 1η Ιανουαρίου 2022, αποσκοπεί ιδίως στην ενίσχυση της εμπιστοσύνης των καταναλωτών στα βιολογικά προϊόντα μέσω αυστηρότερων ελέγχων και κανόνων για τις εισαγωγές·

ΙΗ. λαμβάνοντας υπόψη ότι οι στρατηγικές κατευθυντήριες γραμμές για μια πιο βιώσιμη και ανταγωνιστική υδατοκαλλιέργεια στην ΕΕ για την περίοδο 2021 έως 2030 δημοσιεύθηκαν τον Μάιο του 2021 και θα υλοποιηθούν μέσω των εθνικών στρατηγικών σχεδίων·

Γενικές παρατηρήσεις

1. χαιρετίζει την ανακοίνωση της Επιτροπής σχετικά με ένα σχέδιο δράσης για την ανάπτυξη της βιολογικής παραγωγής, τον στόχο της αύξησης των εκτάσεων βιολογικής γεωργίας της ΕΕ έως το 2030 μέσω της ανάπτυξης της προσφοράς και της ζήτησης, καθώς και την αναγνώριση της βιολογικής γεωργίας από την Επιτροπή ως μίας από τις κύριες συνιστώσες της πορείας της ΕΕ προς πιο βιώσιμα συστήματα τροφίμων, με τη χρήση πιο βιώσιμων γεωργικών πρακτικών, την αποτελεσματικότερη χρήση ανανεώσιμων πηγών ενέργειας, τη διασφάλιση υψηλότερων προτύπων για την καλή διαβίωση των ζώων και τη συμβολή στην εξασφάλιση υψηλότερων εσόδων για τους Ευρωπαίους γεωργούς·

2. καλεί την Επιτροπή να διενεργήσει εκτίμηση επιπτώσεων όσον αφορά το μερίδιο των εκτάσεων βιολογικής γεωργίας της ΕΕ· θεωρεί ότι η ανάπτυξη της βιολογικής γεωργίας, η οποία έχει ως αποτέλεσμα πολλές θετικές εξωτερικές επιδράσεις και οφέλη για τον μετριασμό της κλιματικής αλλαγής, τη βιοποικιλότητα και την προστασία του εδάφους, θα συμβάλει στην επίτευξη των στόχων της στρατηγικής «Από το αγρόκτημα στο πιάτο» και της στρατηγικής για τη βιοποικιλότητα· αναγνωρίζει, παράλληλα, το δυναμικό άλλων βιώσιμων μοντέλων παραγωγής και καλλιεργητικών μεθόδων, όπως η ολοκληρωμένη παραγωγή και ο βιολογικός έλεγχος, όσον αφορά τη συμβολή στην επίτευξη των στόχων της Πράσινης Συμφωνίας·

3. υπογραμμίζει ότι το ποσοστό γεωργικών εκτάσεων υπό καθεστώς βιολογικής γεωργίας ποικίλλει σημαντικά μεταξύ των κρατών μελών· τονίζει ότι αυτό πρέπει να λαμβάνεται υπόψη κατά την ανάπτυξη πολιτικών και μέσων που αποσκοπούν στην ενίσχυση της βιολογικής παραγωγής και παροτρύνει την Επιτροπή να δώσει ιδιαίτερη προσοχή στη στήριξη των κρατών μελών που υστερούν·

4. επιμένει ότι όλα τα μέτρα και τα μέσα που προτείνονται στο πλαίσιο αυτό θα πρέπει να βασίζονται σε ενδελεχείς αναλύσεις και εκτιμήσεις επιπτώσεων· είναι της γνώμης ότι η νομοθεσία και τα σχέδια δράσης για τη βιολογική παραγωγή πρέπει να παρέχουν επαρκή περιθώρια ευελιξίας ώστε να λαμβάνονται υπόψη οι διαφορές στον χαρακτήρα και τις συνθήκες της βιολογικής γεωργίας στα κράτη μέλη·

5. επισημαίνει ότι, όταν τεθεί σε ισχύ ο νέος κανονισμός (ΕΕ) 2018/848 για τη βιολογική παραγωγή το 2022, η Επιτροπή πρέπει να διασφαλίσει μια ομαλή και ισορροπημένη μετάβαση από την παλιά νομοθεσία της ΕΕ για τη βιολογική παραγωγή προκειμένου ο τομέας των βιολογικών προϊόντων να εξοικειωθεί γρήγορα και αξιόπιστα με τους νέους κανόνες· καλεί την Επιτροπή να διενεργήσει εκτίμηση επιπτώσεων του νέου κανονισμού πέντε έτη μετά την εφαρμογή του, προκειμένου να πραγματοποιήσει τυχόν απαραίτητες προσαρμογές·

6. υπογραμμίζει ότι η ανάπτυξη και η μεγέθυνση του τομέα της βιολογικής παραγωγής και των περιοχών βιολογικής γεωργίας, όπως προβλέπεται στη στρατηγική «Από το αγρόκτημα στο πιάτο», με καίριο ρόλο στην αναζωογόνηση και τη διατήρηση δυναμικών αγροτικών περιοχών, πρέπει να καθοδηγούνται από την αγορά και να συνοδεύονται από ολιστικές εξελίξεις στην αλυσίδα εφοδιασμού, συμπεριλαμβανομένης της μεταποίησης, καθώς και από μέτρα πολιτικής για την τόνωση της περαιτέρω προσφοράς και ζήτησης βιολογικών τροφίμων και για τη διασφάλιση της εμπιστοσύνης των καταναλωτών·

7. τονίζει ότι ο συνδυασμός αυτών των προσεγγίσεων θα πρέπει να δώσει τη δυνατότητα για ισόρροπη ανάπτυξη, σύμφωνα με την ικανότητα της αγοράς να απορροφά τη βιολογική παραγωγή, προκειμένου να διασφαλιστεί η μελλοντική κερδοφορία της αγοράς βιολογικών προϊόντων και της βιολογικής γεωργίας στην ΕΕ·

8. υπογραμμίζει, στο πλαίσιο αυτό, την ανάγκη να εξαλειφθεί ο υπερβολικός διοικητικός φόρτος· τονίζει ότι τα περιβαλλοντικά οφέλη της βιολογικής γεωργίας δεν θα πρέπει μόνο να υποστηρίζονται από καταναλωτές βιολογικών προϊόντων οι οποίοι είναι πρόθυμοι να καταβάλουν υψηλότερη τιμή, αλλά και ο προϋπολογισμός της ΚΓΠ θα πρέπει να ανταμείβει κατάλληλα τους βιοκαλλιεργητές για τα συγκεκριμένα δημόσια αγαθά που παρέχουν μέσω της προστασίας του περιβάλλοντος και των φυσικών πόρων, της μείωσης των εισροών και της στήριξης υψηλότερων προτύπων καλής μεταχείρισης των ζώων·

9. επισημαίνει ότι η τόνωση της γεωργικής βιωσιμότητας και ανθεκτικότητας του συστήματος τροφίμων της ΕΕ θα πρέπει να αποτελεί προτεραιότητα και ότι η βιολογική γεωργία αποτελεί βασικό στοιχείο για την επίτευξη των περιβαλλοντικών και κλιματικών στόχων· θεωρεί ότι η βιώσιμη καινοτομία σε πρακτικές όπως η βιολογική γεωργία και, ευρύτερα, η αγροοικολογία μπορεί να οδηγήσει σε μεγαλύτερη πολυμορφία εντός των καλλιεργητικών συστημάτων·

10. υπογραμμίζει ότι η συνύπαρξη διαφορετικών καλλιεργητικών συστημάτων είναι σημαντική, διότι η πολυμορφία έχει καίρια σημασία για την ασφάλεια και την ανθεκτικότητα των συστημάτων τροφίμων και ευνοεί τη βιώσιμη ανάπτυξη· τονίζει ότι δεν υπάρχει ένα και μόνο γεωργικό μοντέλο το οποίο να ταιριάζει σε όλες τις χώρες και τις περιφέρειες και ότι θα πρέπει να αναγνωριστούν τα οφέλη των διαφορετικών μοντέλων βιώσιμης γεωργίας·

11. επισημαίνει ότι είναι σημαντικό να συνεχιστεί η αύξηση της απόδοσης των βιολογικών καλλιεργειών προκειμένου να αποφευχθεί η αύξηση του οικολογικού αποτυπώματος από την παραγωγή τροφίμων σε τρίτες χώρες ενώ στις περιφέρειες της ΕΕ πραγματοποιείται μεγαλύτερη στροφή προς το μοντέλο της βιολογικής γεωργίας·

12. επισημαίνει ότι για να επιτύχει ένα σχέδιο δράσης της ΕΕ, πρέπει να δώσει έναυσμα στα κράτη μέλη, καθώς και στις περιφερειακές και τοπικές αρχές, και να τα κινητοποιήσει, λαμβάνοντας υπόψη τις ιδιαιτερότητες και τα διαφορετικά σημεία εκκίνησής τους· πιστεύει ότι τα περιφερειακά και τοπικά σχέδια δράσης για τη βιολογική παραγωγή, κατά περίπτωση, θα πρέπει επίσης να διαδραματίζουν ρόλο στην ανάπτυξη του τομέα της βιολογικής παραγωγής·

13. εκφράζει, ως εκ τούτου, την άποψη ότι τα κράτη μέλη θα πρέπει να ενθαρρυνθούν να θεσπίσουν τις δικές τους εθνικές στρατηγικές για τη βιολογική γεωργία και να αναπτύξουν τα δικά τους εθνικά και/ή περιφερειακά σχέδια δράσης για τη βιολογική παραγωγή, σε συντονισμό με τα εθνικά στρατηγικά σχέδια, τα οποία θα πρέπει να χαρακτηρίζονται από υψηλό επίπεδο φιλοδοξίας για την ανάπτυξη της βιολογικής γεωργίας, με ρεαλιστικούς και συγκεκριμένους στόχους, δράσεις, χρονοδιαγράμματα και προϋπολογισμούς, συμπεριλαμβανομένων κινήτρων για τους γεωργούς, που διευκολύνουν την επιλογή και στηρίζουν πρωτοβουλίες από τη βάση προς την κορυφή·

14. καλεί την Επιτροπή να διασφαλίσει ότι οι όροι αυτοί τηρούνται πλήρως κατά την έγκριση των εθνικών στρατηγικών σχεδίων που υποβάλλουν τα κράτη μέλη και να διασφαλίσει ότι διατίθενται επαρκείς χρηματοδοτικοί πόροι, μαζί με τα πλέον αποτελεσματικά εργαλεία, για την επίτευξη των σχετικών στόχων όσον αφορά την ανάπτυξη του τομέα· τονίζει την ανάγκη για ανταλλαγή τεχνογνωσίας και βέλτιστων πρακτικών, δεδομένου ότι ορισμένα κράτη μέλη έχουν περισσότερη πείρα στον σχεδιασμό και την εφαρμογή φιλόδοξων εθνικών σχεδίων·

15. καλεί την Επιτροπή να συμπεριλάβει τις εν λόγω ανταλλαγές στο πλαίσιο των σχεδιαζόμενων δημόσιων συνεδριάσεων επακολούθησης· επισημαίνει ότι τα εθνικά σχέδια δράσης για τη βιολογική παραγωγή θα πρέπει να εξασφαλίζουν προβλεψιμότητα και σαφήνεια για τους γεωργούς και τον κλάδο και να ενθαρρύνουν έτσι την ανάπτυξη του τομέα βιολογικής γεωργίας και την εμπορική εκμετάλλευση των βιολογικών προϊόντων·

16. εκφράζει ικανοποίηση για την επέκταση του πεδίου εφαρμογής του κανονισμού για τη βιολογική γεωργία ώστε να συμπεριλάβει ορισμένα προϊόντα τα οποία συνδέονται στενά με τη γεωργία και δεν περιλαμβάνονται στο παράρτημα Ι ΣΛΕΕ, όπως το αλάτι· εκφράζει, ωστόσο, την ανησυχία του για την έκθεση σχετικά με το βιολογικό αλάτι, η οποία δημοσιεύθηκε στις 6 Αυγούστου 2021 από την ομάδα εμπειρογνωμόνων για την παροχή τεχνικών συμβουλών στον τομέα της βιολογικής παραγωγής (EGTOP), διότι σε αυτήν υποστηρίζεται η επέκταση της επισήμανσης βιολογικής παραγωγής της ΕΕ σε μεθόδους παραγωγής οι οποίες δεν συμμορφώνονται με τις αρχές του κανονισμού (ΕΕ) 2018/848· καλεί, επομένως, την Επιτροπή να μην ακολουθήσει τις συμβουλές της EGTOP·

17. τονίζει ότι τα κράτη μέλη θα πρέπει να εμπλέξουν όλα τα ενδιαφερόμενα μέρη, ιδίως τους βιοκαλλιεργητές και τις ενώσεις παραγωγών βιολογικών προϊόντων, τους συνεταιρισμούς, τις τοπικές και περιφερειακές αρχές, τον αγροδιατροφικό κλάδο κατά μήκος της αλυσίδας αξίας, τους χονδρεμπόρους αγροδιατροφικών προϊόντων, τους εκπροσώπους των καταναλωτών και του ιδιωτικού τομέα και τον κλάδο της φιλοξενίας, συμπεριλαμβανομένων επιχειρήσεων εστίασης μεγάλης κλίμακας και ενώσεων διατροφικής εκπαίδευσης, καθώς και τους πολίτες, σε διαδικασία διαβούλευσης κατά τον σχεδιασμό, την έγκριση, την επανεξέταση και την εφαρμογή των εθνικών και/ή περιφερειακών σχεδίων δράσης τους για τη βιολογική παραγωγή με σκοπό την επίτευξη των καλύτερων δυνατών συνεργειών και την επίτευξη του στόχου περί αύξησης των εκτάσεων βιολογικής γεωργίας όπως καθορίζεται στο εθνικό στρατηγικό τους σχέδιο·

18. αναγνωρίζει ότι η βιολογική παραγωγή παρέχει καλύτερες οικονομικές αποδόσεις για τους γεωργούς, αλλά συχνά συνεπάγεται υψηλότερο κόστος παραγωγής και, συνεπώς, απαιτείται να επαρκούν οι τιμές αγοράς και οι άμεσες ενισχύσεις για την ανάκτηση του εν λόγω κόστους, ώστε να μπορούν οι γεωργοί να αποκομίζουν δίκαια εισοδήματα·

19. επισημαίνει ότι οι υψηλότερες τιμές καταναλωτή μπορεί να αποτελούν εμπόδιο για την επέκταση, αλλά χρειάζονται αυτή τη στιγμή για να στηριχθεί ο τομέας της βιολογικής παραγωγής· υπενθυμίζει ότι σε ορισμένες περιπτώσεις τα βιολογικά γεωργικά προϊόντα δεν βρίσκουν θέση στην αγορά και αναγκάζονται οι αγρότες να τα πωλούν ως συμβατικά γεωργικά προϊόντα σε χαμηλότερη τιμή·

20. υπενθυμίζει ότι η βιολογική γεωργία απαιτεί πολύ υψηλά πρότυπα παραγωγής· τονίζει την ανάγκη να αντιμετωπιστεί το ζήτημα της οικονομικής προσιτότητας και, συνεπώς, της προσβασιμότητας των βιολογικών προϊόντων· τονίζει με έμφαση ότι οι παραγωγοί πρέπει να υποστηριχθούν κατά τη διαδικασία μετάβασης στη βιολογική παραγωγή και να επωφεληθούν από την προστιθέμενη αξία της βιολογικής γεωργίας· σημειώνει ότι, όπως συμβαίνει και για τα συμβατικά προϊόντα, η καλύτερη κατανομή της αξίας μεταξύ των παραγόντων στην αλυσίδα αξίας βιολογικών τροφίμων θα ωφελήσει τόσο τους γεωργούς όσο και τους καταναλωτές·

21. αναγνωρίζει ότι η ανάπτυξη του τομέα της βιολογικής παραγωγής θα επιτρέψει τη δημιουργία οικονομιών κλίμακας στους τομείς της μεταποίησης και της εφοδιαστικής, που θα αυξήσουν την αποδοτικότητα και θα οδηγήσουν σε χαμηλότερο κόστος· τονίζει ότι η οδηγία για τις αθέμιτες εμπορικές πρακτικές είναι σημαντική για την ανάπτυξη του τομέα και για να διασφαλίζεται ότι οι λιανοπωλητές δεν έχουν υπερβολικά υψηλά περιθώρια κέρδους στα βιολογικά προϊόντα· θεωρεί επίσης ότι τα βιολογικά προϊόντα θα μπορούσαν να συμπεριληφθούν στα προγράμματα του Ταμείου Ευρωπαϊκής Βοήθειας προς τους Απόρους, εφόσον υπάρχει επαρκής προσφορά·

22. εκφράζει την ικανοποίησή του για το γεγονός ότι η Επιτροπή εργάζεται για τη βελτίωση της καλής μεταχείρισης των ζώων συνολικά και επισημαίνει ότι η έρευνα του Ευρωβαρόμετρου του 2020 για τη γεωργία και την ΚΓΠ διαπίστωσε ότι το 80 % των πολιτών της ΕΕ συνδέουν τη βιολογική γεωργία με μεγαλύτερη φροντίδα για την καλή μεταχείριση των ζώων· υπογραμμίζει, στο πλαίσιο αυτό, τη σημασία που έχει η στήριξη της βιολογικής κτηνοτροφίας·

23. υπογραμμίζει τη σημασία που έχει η επιτάχυνση της ανάπτυξης της βιολογικής υδατοκαλλιέργειας και της αγοράς της στην ΕΕ, καθώς και η ενίσχυση της ζήτησης και της εμπιστοσύνης των καταναλωτών όσον αφορά αυτά τα προϊόντα· επισημαίνει ότι ένα στα τέσσερα προϊόντα αλιείας προέρχεται από υδατοκαλλιέργεια· επισημαίνει ωστόσο, ότι, δεδομένου ότι το μεγαλύτερο μέρος της κατανάλωσης αυτών των προϊόντων καλύπτεται από εισαγωγές, οι οποίες αντιπροσωπεύουν το 60 % της συνολικής προσφοράς, υπάρχει τεράστιο δυναμικό ανάπτυξης που πρέπει να αξιοποιήσουμε προκειμένου να αναπτυχθεί η ευρωπαϊκή υδατοκαλλιέργεια εν γένει και η βιολογική υδατοκαλλιέργεια ειδικότερα·

24. υπογραμμίζει την ανάγκη συντονισμού των μέτρων στον τομέα της βιολογικής υδατοκαλλιέργειας με τις νέες στρατηγικές κατευθυντήριες γραμμές για μια πιο βιώσιμη και ανταγωνιστική υδατοκαλλιέργεια στην ΕΕ για την περίοδο 2021 έως 2030 και με την ανάπτυξη του τομέα στα κράτη μέλη και τις περιφέρειες·

Τόνωση της ζήτησης και διασφάλιση της εμπιστοσύνης των καταναλωτών

25. υποστηρίζει την Επιτροπή στην περαιτέρω προώθηση και ανταλλαγή πληροφοριών μεταξύ των καταναλωτών σχετικά με τον λογότυπο βιολογικής παραγωγής της ΕΕ, μεταξύ άλλων μέσω σχολικών προγραμμάτων, κατά την αναθεώρηση των οποίων θα πρέπει να παρέχεται μεγαλύτερο μερίδιο στα βιολογικά προϊόντα, καθώς και σε άλλα ιδρύματα, όπως οι οίκοι ευγηρίας· υποστηρίζει την προώθηση των τοπικών λογότυπων βιολογικής παραγωγής που υπάρχουν σε αρκετά κράτη μέλη και παρέχουν τουλάχιστον τις ίδιες εγγυήσεις με τον λογότυπο βιολογικής παραγωγής της ΕΕ και χρησιμοποιούνται μαζί με αυτόν· σημειώνει ότι τα σχολικά προγράμματα θα πρέπει να αποτελέσουν τη βάση για μια παιδαγωγική συζήτηση σχετικά με τη διατροφή και τα βιώσιμα τρόφιμα και να συνοδεύονται από μέτρα με στόχο την ενημέρωση και την εκπαίδευση των παιδιών σχετικά με καλύτερες διατροφικές συνήθειες·

26. τονίζει ότι είναι εξόχως σημαντικό μετά τις έρευνες καταναλωτών σχετικά με τα βιολογικά προϊόντα να ακολουθούν δράσεις για την περαιτέρω ευαισθητοποίηση σχετικά με τα οφέλη της βιολογικής γεωργίας για την υγεία, την ευεξία και την υψηλή ποιότητα ζωής, διασφαλίζοντας παράλληλα ότι δεν υπονομεύεται η εμπιστοσύνη των καταναλωτών στην ασφάλεια και τη βιωσιμότητα των μεθόδων συμβατικής γεωργίας στην Ένωση· τονίζει ότι είναι αναγκαίο να παρέχονται ακριβείς πληροφορίες προκειμένου να διασφαλίζεται ότι οι νέες πρωτοβουλίες που αναπτύσσονται σχετικά με την επισήμανση των βιώσιμων τροφίμων δεν αποδυναμώνουν τον λογότυπο βιολογικής παραγωγής της ΕΕ ούτε δημιουργούν σύγχυση στους καταναλωτές όσον αφορά τα αντίστοιχα πεδία εφαρμογής και τη σημασία τους·

27. εκφράζει ανησυχία για τις παραπλανητικές επισημάνσεις, συσκευασίες και διαφημίσεις, οι οποίες δυσκολεύουν τους καταναλωτές να διακρίνουν τα συμβατικά από τα βιολογικά προϊόντα· σημειώνει ότι ο κανονισμός (ΕΕ) 2018/848 και οι συχνοί ανεξάρτητοι έλεγχοι αποτελούν τη βάση για την εμπιστοσύνη των καταναλωτών στα βιολογικά προϊόντα και καλεί τα κράτη μέλη να προβαίνουν σε κοινοποιήσεις με σαφήνεια όσον αφορά τον λογότυπο βιολογικής παραγωγής της ΕΕ·

28. τονίζει τον ρόλο που πρέπει να διαδραματίσουν τα σουπερμάρκετ και οι διάφορες αλυσίδες εφοδιασμού τροφίμων στην προώθηση και την υποστήριξη του λογότυπου βιολογικής παραγωγής της ΕΕ· αναμένει τις μελλοντικές πρωτοβουλίες της Επιτροπής που αποσκοπούν στην καλύτερη καθοδήγηση των καταναλωτών κατά την επιλογή των τροφίμων μέσω επισήμανσης, προώθησης και εκστρατειών ενημέρωσης, με βάση αξιόπιστα, ανεξάρτητα και λειτουργικά επιστημονικά στοιχεία και πλήρεις και συνεκτικές μεθοδολογίες· σημειώνει ότι η υποχρεωτική επισήμανση της προέλευσης όλων των τροφίμων στην ΕΕ έχει τη δυνατότητα να αυξήσει σημαντικά τη διαφάνεια και την ιχνηλασιμότητα και να καταπολεμήσει με τον τρόπο αυτό την απάτη και τις παράνομες μεθόδους παραγωγής, καθώς και να ενισχύσει την εμπιστοσύνη των καταναλωτών·

29. υπενθυμίζει ότι οι απαιτήσεις στις επαγγελματικές κουζίνες είναι διαφορετικές από τις απαιτήσεις στα νοικοκυριά· τονίζει ότι είναι σημαντικό να δημιουργηθεί προστιθέμενη αξία στην αλυσίδα εφοδιασμού και να αυξηθεί το επίπεδο μεταποίησης των βιολογικών προϊόντων, ώστε αυτά να ανταποκρίνονται στις ανάγκες που έχουν οι επαγγελματικές κουζίνες·

30. πιστεύει ότι η επανεξέταση των πράσινων δημόσιων συμβάσεων (ΠΔΣ) του 2019 θα πρέπει να δημοσιοποιηθεί καλύτερα στα κράτη μέλη, προκειμένου να ενισχυθεί η ευαισθητοποίηση και να χρησιμεύσει ως ισχυρό κίνητρο για την ανάληψη δράσης με στόχο την προώθηση της βιολογικής παραγωγής και τη στήριξη μιας πιο υγιεινής και φιλικής προς το περιβάλλον διατροφής σε ιδρύματα όπως τα σχολεία, τα νοσοκομεία, οι οίκοι ευγηρίας και οι φυλακές, και μπορεί επίσης να μειώσει την ποσότητα των αποβλήτων βιολογικών προϊόντων στα κράτη μέλη με πλεονάσματα· πιστεύει ότι τα θεσμικά όργανα της ΕΕ θα πρέπει να δώσουν το παράδειγμα με τις δικές τους εγκαταστάσεις· θεωρεί ότι για να επιτευχθεί αυτή η αύξηση όσον αφορά τη χρήση των ΠΔΣ είναι απαραίτητος ο συντονισμός με τον τομέα, μέσω των αντιπροσωπευτικών οργανώσεών του, προκειμένου να διασφαλίζεται η ομαλή υλοποίηση του εφοδιασμού·

31. καλεί την Επιτροπή να συνεχίσει να διερευνά τους τρέχοντες διαρθρωτικούς και υλικοτεχνικούς φραγμούς και να προωθήσει τη χρήση κριτηρίων ΠΔΣ στα κράτη μέλη καθώς και δράσεις για τη βελτίωση της ενημέρωσης, εκπαίδευσης και προώθησης των βιολογικών προϊόντων, προκειμένου να ενισχυθεί η αποτελεσματικότητα αυτού του μέτρου· επισημαίνει ότι η αύξηση της χρήσης ΠΔΣ θα πρέπει να αποφασιστεί σε εθνικό επίπεδο, σύμφωνα με τη ζήτηση σε εθνικό επίπεδο και τους στόχους που ορίζονται στα εθνικά σχέδια δράσης για τη βιολογική παραγωγή· πιστεύει ότι οι ΠΔΣ πρέπει να δώσουν ιδιαίτερη έμφαση στα βιολογικά προϊόντα της ΕΕ, γεγονός που θα τονώσει την παραγωγή και θα βοηθήσει την ΕΕ να επιτύχει τους στόχους της για το κλίμα·

32. τονίζει ότι η βιολογική παραγωγή και μεταποίηση πρέπει να αναπτυχθούν με τον κατάλληλο τρόπο σε περιφερειακό και τοπικό επίπεδο, με τη συμμετοχή τοπικών παραγωγών βιολογικών προϊόντων· υποστηρίζει την ανάπτυξη περιφερειακών βιώσιμων συστημάτων τροφίμων με βάση τη συνεργασία, με τη συμμετοχή όλων των ενδιαφερόμενων μερών στον τομέα των τροφίμων· εκφράζει τη λύπη του για την έλλειψη επαληθευμένων δεδομένων σχετικά με τη χρήση βιολογικών προϊόντων στα δημόσια κυλικεία και εστιατόρια·

33. επισημαίνει ότι οι τοπικές, περιφερειακές και εθνικές αρχές, από κοινού με τις ενώσεις γεωργών και τους χονδρεμπόρους γεωργικών προϊόντων διατροφής, διαδραματίζουν σημαντικό ρόλο στη στήριξη της διάρθρωσης του τομέα των βιολογικών προϊόντων όσον αφορά την παραγωγή, τη συλλογική μεταποίηση, την εφοδιαστική και το εμπόριο, διευκολύνοντας την πρόσβαση στη γη για τους παραγωγούς βιολογικών προϊόντων και διευκολύνοντας τη συνεργασία μεταξύ των ίδιων των παραγωγών, μεταξύ παραγωγών και καταναλωτών, καθώς και με τις υπηρεσίες εστίασης·

34. υπογραμμίζει, επιπλέον, τον ρόλο που πρέπει να διαδραματίσουν οι τοπικές, περιφερειακές και εθνικές αρχές στην ευαισθητοποίηση του κοινού σχετικά με όλους τους τύπους βιώσιμων καλλιεργητικών μεθόδων, στην προμήθεια βιολογικών προϊόντων στα κυλικεία και στην ανάπτυξη εκπαιδευτικών προγραμμάτων για τα νηπιαγωγεία και τα σχολεία·

35. επισημαίνει, στο πλαίσιο αυτό, ότι οι λαϊκές αγορές σε τοπικό και περιφερειακό επίπεδο αποτελούν αποτελεσματικό εργαλείο για τη γεφύρωση του χάσματος μεταξύ παραγωγών και καταναλωτών και θα πρέπει να προωθηθούν· υπενθυμίζει επίσης ότι οι τοπικές και περιφερειακές αρχές και οι ενώσεις γεωργών παρέχουν εξαιρετικά πολύτιμη τεχνική βοήθεια στους παραγωγούς βιολογικών προϊόντων και σε όσους βρίσκονται στη διαδικασία μετάβασης, που είναι ζωτικής σημασίας για την εφαρμογή των πρακτικών αυτών και απαιτεί επαρκή χρηματοδότηση από την ΚΓΠ και άλλες πηγές·

36. επισημαίνει ότι όλες οι αρχές πρέπει να διασφαλίσουν ότι το κανονιστικό πλαίσιο εξακολουθεί να επιτρέπει και να τονώνει την ανάπτυξη του τομέα, διατηρώντας παράλληλα τον διοικητικό φόρτο στο ελάχιστο· υπενθυμίζει ότι οι τοπικές και περιφερειακές αρχές σε πολλά κράτη μέλη συμμετέχουν επί μακρόν στην υποστήριξη της ανάπτυξης της βιολογικής γεωργίας, ιδίως μέσω της διαχείρισης και της εφαρμογής προγραμμάτων αγροτικής ανάπτυξης·

37. τονίζει ότι, όσον αφορά τη συμμετοχή των τοπικών και περιφερειακών αρχών, απαιτείται μια προσέγγιση που θα λαμβάνει υπόψη την τοπική διάσταση σύμφωνα με τις αρχές της εδαφικής ατζέντας του 2030, προκειμένου να αντιμετωπιστούν οι διαφορετικές ανάγκες των αγροτικών, περιαστικών και αστικών περιοχών σε όλη την Ευρώπη·

38. επισημαίνει ότι η επιτυχία του σχεδίου δράσης για τη βιολογική παραγωγή θα εξαρτηθεί από τη μεγαλύτερη συμμετοχή του ιδιωτικού τομέα για την τόνωση της ζήτησης και την εξασφάλιση δίκαιων εισοδημάτων για τους γεωργούς, ιδίως σε χώρες με λιγότερο ανεπτυγμένες αγορές και παραγωγή βιολογικών προϊόντων· καλεί την Επιτροπή να προσδιορίσει ένα σύνολο μέσων τα οποία θα δώσουν στα κράτη μέλη τη δυνατότητα να ενθαρρύνουν τις αλυσίδες λιανικής πώλησης να συμβάλλουν ενεργά στην προώθηση και την παροχή πληροφοριών όσον αφορά τη σημασία της κατανάλωσης βιολογικών προϊόντων και στη δημιουργία τοπικών αλυσίδων εφοδιασμού με προϊόντα βιολογικής γεωργίας· υπογραμμίζει ότι η αύξηση της βιολογικής παραγωγής πρέπει πρωτίστως να πηγάζει από μεγαλύτερη ζήτηση σε ιδιωτικό επίπεδο και όχι αποκλειστικά από πολιτικά κίνητρα·

39. τονίζει τη σημασία που έχει η ενίσχυση της διαφάνειας στην αλυσίδα εφοδιασμού βιολογικών τροφίμων και η καλύτερη ιχνηλασιμότητα σε όλες τις διαδικασίες παραγωγής και διανομής, σύμφωνα με τις απαιτήσεις των Ευρωπαίων καταναλωτών για περισσότερες πληροφορίες σχετικά με την προέλευση και τις μεθόδους παραγωγής των τροφίμων που καταναλώνουν· χαιρετίζει τις εθελοντικές πρωτοβουλίες εμπόρων λιανικής πώλησης να αγοράζουν προϊόντα υπό μετατροπή στη βιολογική γεωργία σε υψηλότερες τιμές και πιστεύει ότι θα πρέπει να προάγονται τέτοιου είδους πρωτοβουλίες·

40. λαμβάνει δεόντως υπό σημείωση τις δυσκολίες που αντιμετωπίζουν οι έμποροι λιανικής πώλησης στην εμπορία των εν λόγω προϊόντων υπό μετατροπή προς τους καταναλωτές, λόγω της έλλειψης εναρμονισμένων κανόνων, και καλεί την Επιτροπή να αξιολογήσει μέτρα για τη διευκόλυνση της εμπορίας των εν λόγω προϊόντων, όπως μέσω εναρμονισμένης επισήμανσης·

41. υπογραμμίζει ότι είναι ιδιαίτερα σημαντικό η Επιτροπή, τα κράτη μέλη και οι ενδιαφερόμενοι φορείς να συμμετάσχουν ενεργά στον προσδιορισμό τρόπων με τους οποίους οι υφιστάμενοι μηχανισμοί πιστοποίησης και ελέγχου μπορούν να καταστούν πιο ισχυροί με στόχο την πρόληψη της απάτης στη βιολογική παραγωγή και το εμπόριο·

42. πιστεύει ότι οι μηχανισμοί πιστοποίησης και ελέγχου πρέπει να ανταποκρίνονται καλύτερα στην πραγματικότητα επί τόπου για τους βιοκαλλιεργητές και ότι η διαδικασία πρέπει να απλουστευθεί, μεταξύ άλλων μέσω λύσεων ΤΠ·

43. τονίζει ότι πρέπει να δοθεί ιδιαίτερη προσοχή στις διαδικασίες έγκρισης των οργανισμών πιστοποίησης· τονίζει ότι η διαδικασία πιστοποίησης κατά τη μετάβαση στη βιολογική γεωργία εξακολουθεί να είναι επαχθής και δύσκολη στην εφαρμογή και θα πρέπει να διευκολυνθεί, ιδιαίτερα για τους μικροκαλλιεργητές· θεωρεί ότι οι γεωργοί θα πρέπει να λαμβάνουν στήριξη για την κάλυψη του κόστους πιστοποίησης·

44. επισημαίνει την ανάγκη για εναρμονισμένα ευρωπαϊκά συστήματα πιστοποίησης των εισροών για τη βιολογική γεωργία, με σκοπό την αποφυγή της διάδοσης ιδιωτικών πιστοποιήσεων με διαφορετικές απαιτήσεις και συστήματα ελέγχου· ζητεί από την Επιτροπή να επιταχύνει την εναρμόνισή τους σε επίπεδο ΕΕ, μέσω των σχεδίων δράσης για τη βιολογική παραγωγή·

45. παροτρύνει την Επιτροπή να ενισχύσει τους τελωνειακούς ελέγχους με άμεσους, ενοποιημένους ελεγκτικούς μηχανισμούς σε συντονισμό με τα κράτη μέλη και σε πλήρη συμμόρφωση με την αρχή της επικουρικότητας, προκειμένου να αποτρέπεται η απάτη στον τομέα των τροφίμων, η νοθεία και οι εισαγωγές προϊόντων τα οποία δεν συμμορφώνονται με τα πρότυπα βιολογικής παραγωγής της ΕΕ, καθώς και να αποφεύγεται ο κίνδυνος να περιέλθει ο τομέας της βιολογικής παραγωγής της ΕΕ σε μειονεκτική θέση στον ανταγωνισμό εξαιτίας της έλλειψης σύγκλισης των προτύπων σε παγκόσμιο επίπεδο και του αυξημένου κόστους για τους καταναλωτές· επισημαίνει, στο πλαίσιο αυτό, την ανάγκη για μεγαλύτερη συμμετοχή των αρμόδιων τελωνειακών αρχών προκειμένου να εξασφαλιστεί η ποιότητα και η ασφάλεια των βιολογικών προϊόντων και να διασφαλιστεί ο θεμιτός ανταγωνισμός μεταξύ των παραγωγών εντός και εκτός της ΕΕ·

46. εκφράζει τη λύπη του για το γεγονός ότι από το σχέδιο δράσης για τη βιολογική παραγωγή απουσιάζει οποιαδήποτε αναφορά στις δυσκολίες και το μεγάλο κόστος που δημιουργεί στον τομέα η ανάγκη για λήψη κατάλληλων μέτρων κατά την καλλιέργεια, τη συγκομιδή, τη μεταφορά, την αποθήκευση και τη μεταποίηση προκειμένου να παραμένουν εκτός της αλυσίδας βιολογικής παραγωγής τα μη εγκεκριμένα προϊόντα, όπως π.χ. οι γενετικά τροποποιημένοι οργανισμοί (ΓΤΟ)·

47. τονίζει ότι τα γεωργικά προϊόντα ενωσιακής προέλευσης αναγνωρίζονται διεθνώς για την υψηλή τους ποιότητα· θεωρεί ότι απαιτούνται θετικές και υπέρ του εμπορίου δράσεις για την περαιτέρω προώθηση των βιολογικών προϊόντων της ΕΕ σε διεθνές επίπεδο· αναγνωρίζει, στο πλαίσιο αυτό, τον δυνητικό ρόλο που μπορεί να διαδραματίσει η πολιτική προώθησης της βιολογικής παραγωγής της ΕΕ· υπογραμμίζει ότι θα πρέπει να αναγνωρίζει το ευρύ φάσμα βιώσιμων μεθόδων παραγωγής, πρακτικών και προϊόντων στην ΕΕ·

48. επισημαίνει ότι οι γεωγραφικές ενδείξεις, οι οποίες υποστηρίζονται από την πολιτική προώθησης της ΕΕ, συμβάλλουν σημαντικά στην οικονομική ανάπτυξη πολλών αγροτικών περιοχών και αποτελούν εμβληματική πρωτοβουλία της ευρωπαϊκής γεωργίας· ζητεί από την Επιτροπή να ενημερώσει το Κοινοβούλιο σχετικά με τις δυνατότητες επέκτασης της αγοράς βιολογικών προϊόντων και να επιταχύνει τις εν εξελίξει διαπραγματεύσεις για την επίτευξη της μετάβασης από την ισοδυναμία στη συμμόρφωση με τα πρότυπα της ΕΕ για τις εισαγωγές βιολογικών προϊόντων·

49. στηρίζει την παγκόσμια μετάβαση σε βιώσιμα συστήματα τροφίμων· είναι της άποψης ότι η δράση σε επίπεδο ΕΕ, συμπεριλαμβανομένης ιδίως της στρατηγικής της Πράσινης Συμφωνίας, θα πρέπει να αποσκοπεί στην τακτική ενίσχυση της ευαισθητοποίησης σχετικά με το περιβάλλον σε παγκόσμια κλίμακα· εκφράζει τη λύπη του για το γεγονός ότι οι συμφωνίες ελεύθερων συναλλαγών μερικές φορές δεν εστιάζουν επαρκώς σε σημαντικές διαφορές στα πρότυπα γεωργικής παραγωγής μεταξύ της ΕΕ και τρίτων χωρών όσον αφορά την προστασία του περιβάλλοντος και την καλή μεταχείριση των ζώων, πράγμα που αποθαρρύνει τους γεωργούς της ΕΕ από περαιτέρω περιβαλλοντικές επενδύσεις, μεταξύ άλλων στη βιολογική παραγωγή·

Κίνητρα για τη μετάβαση και ενίσχυση ολόκληρης της αλυσίδας αξίας

50. θεωρεί ότι, προκειμένου να εκπληρωθούν οι φιλοδοξίες των εθνικών στρατηγικών σχεδίων, είναι απαραίτητος επαρκής προϋπολογισμός για την ΚΓΠ, καθώς και συμβατότητα με άλλα ευρωπαϊκά ταμεία ή προγράμματα, ώστε να δημιουργηθούν κίνητρα για τους γεωργούς όσον αφορά τη μετάβαση στη βιολογική γεωργία και τη διατήρηση πρακτικών βιολογικής γεωργίας, μέσω μέτρων αγροτικής ανάπτυξης με επαρκείς πόρους ή οικονομικά ελκυστικών οικολογικών προγραμμάτων ή συνδυασμού των δύο·

51. ζητεί τα οικολογικά προγράμματα να είναι προσβάσιμα για τους αγρότες τόσο της συμβατικής όσο και της βιολογικής γεωργίας και να σχεδιάζονται κατά τρόπο που να τα καθιστά συμβατά και συμπληρωματικά προς τα γεωργοπεριβαλλοντικά και κλιματικά μέτρα· υπενθυμίζει ότι είναι σημαντικό να διατηρηθεί η υποστήριξη των βιοκαλλιεργητών πέρα από τη φάση μετάβασης· καλεί τα κράτη μέλη να στηρίξουν την ανανέωση των γενεών στη βιολογική γεωργία μέσω των σχετικών δημόσιων πολιτικών, να προωθήσουν την αγροτική επιχειρηματικότητα μεταξύ των γυναικών και να στηρίξουν την ανάπτυξη βιώσιμων μικρών και μεσαίων γεωργικών εκμεταλλεύσεων βιολογικής παραγωγής·

52. εκφράζει τη λύπη του για τη μείωση του προϋπολογισμού της ΚΓΠ κατά τις τελευταίες δύο δεκαετίες ταυτόχρονα με την αύξηση των απαιτήσεων που επιβάλλονται στον γεωργικό τομέα· σημειώνει ότι, στο πλαίσιο της τρέχουσας ΚΓΠ, μόνο το 1,8 % του προϋπολογισμού δαπανάται για μέτρα στήριξης της βιολογικής γεωργίας και εκφράζει την ικανοποίησή του για το γεγονός ότι η νέα ΚΓΠ, ιδίως μέσω οικολογικών προγραμμάτων και μέτρων αγροτικής ανάπτυξης, δίνει τη δυνατότητα μεγαλύτερης ευελιξίας στα κράτη μέλη για να αυξήσουν τα ποσά που διατίθενται στον τομέα της βιολογικής γεωργίας·

53. επισημαίνει τις δυνατότητες που προσφέρουν οι βραχείες, τοπικές και εποχιακές και έξυπνες αλυσίδες εφοδιασμού τροφίμων και οι ευκαιρίες άμεσης εμπορίας, συμπεριλαμβανομένων των λαϊκών αγορών, για τους παραγωγούς βιολογικών προϊόντων και για τις αγροτικές οικονομίες ώστε να αποφέρουν οφέλη για το περιβάλλον και την καλή διαβίωση των ζώων, εξασφαλίζοντας παράλληλα εισοδήματα, διατηρώντας και δημιουργώντας θέσεις απασχόλησης, διασφαλίζοντας τη ζωτικότητα των αγροτικών περιοχών και γεφυρώνοντας το χάσμα μεταξύ παραγωγών και καταναλωτών της ΕΕ· επισημαίνει ότι η ανάπτυξη της αγοράς είναι απαραίτητη για τη βιώσιμη ανάπτυξη του τομέα των βιολογικών προϊόντων·

54. καλεί τα κράτη μέλη να διαθέσουν επαρκείς πόρους για επενδύσεις οι οποίες διευκολύνουν την ανάπτυξη βραχειών αλυσίδων εφοδιασμού τροφίμων, π.χ. αυξάνοντας τον αριθμό των κινητών σφαγείων ή των εγκαταστάσεων μεταποίησης εντός των γεωργικών εκμεταλλεύσεων· θεωρεί ότι η χρήση τοπικών αλυσίδων εφοδιασμού θα πρέπει να προωθείται στο πλαίσιο των διαδικασιών δημόσιων συμβάσεων· τονίζει ότι η έμφαση στην τοπική παραγωγή και στις βραχείες αλυσίδες δεν θα πρέπει να οδηγήσει σε πρόσθετους φραγμούς εντός της εσωτερικής αγοράς της ΕΕ·

55. καλεί την Επιτροπή και τα κράτη μέλη να διαδραματίσουν ενεργό ρόλο στη βελτίωση της δομής της αλυσίδας εφοδιασμού βιολογικών προϊόντων και στην ενίσχυση των ικανοτήτων των οργανώσεων παραγωγών βιολογικών προϊόντων· παροτρύνει τα κράτη μέλη να χρησιμοποιήσουν «τομεακές παρεμβάσεις» και όλα τα διαθέσιμα μέτρα για τη βελτίωση της οργάνωσης των παραγωγών βιολογικών προϊόντων σε όλους τους σχετικούς τομείς και να τους βοηθήσουν σε περίπτωση προσωρινής υπερπαραγωγής·

56. επισημαίνει ότι οι εκμεταλλεύσεις βιολογικής γεωργίας, των οποίων η παραγωγή είναι μικρότερη σε όγκο και, επομένως, πιο δαπανηρή, ενδέχεται να έχουν μικρότερη διαπραγματευτική ισχύ σε εμπορικές συμβάσεις και, συνεπώς, να είναι ιδιαίτερα ευάλωτες σε αθέμιτες εμπορικές πρακτικές, ειδικότερα με τη μορφή καθυστερημένων πληρωμών για ευπαθή εμπορεύματα, ακυρώσεις τελευταίας στιγμής ή εξαναγκασμού των προμηθευτών να πληρώνουν για προϊόντα που δεν πωλούνται ή σπαταλώνται· υπογραμμίζει την ανάγκη για σαφείς συμβατικούς όρους και δίκαιη αναγνώριση του έργου των παραγωγών βιολογικών γεωργικών προϊόντων και πιστεύει ότι θα πρέπει να προωθηθούν εργαλεία όπως οι συμβάσεις στο πλαίσιο της αλυσίδας εφοδιασμού·

57. επικροτεί τη στήριξη της Επιτροπής για την ανάπτυξη βιοπεριφερειών, που αναφέρονται επίσης ως οικοπεριοχές, εντός των κρατών μελών, δεδομένου ότι έχουν πολυλειτουργικό χαρακτήρα, προωθούν τις βραχείες αλυσίδες εφοδιασμού και δημιουργούν συνέργειες, μεταξύ άλλων ανάμεσα σε γεωργούς, καταναλωτές, εταιρείες μεταποίησης, εμπόρους λιανικής πώλησης, τον κλάδο της φιλοξενίας και της εστίασης και πολιτιστικές επιχειρήσεις· ζητεί από την Επιτροπή να παρέχει στα κράτη μέλη πληροφορίες σχετικά με τα μέσα που θα μπορούσαν να χρησιμοποιήσουν με σκοπό να προωθήσουν την ανάπτυξη των βιοπεριφερειών, δίνοντας ιδιαίτερη προσοχή στις αστικοποιημένες περιοχές· σημειώνει ότι η επιτυχία τους εξαρτάται από την ισχυρή περιφερειακή ολοκλήρωση και τη συμμετοχή των τοπικών και περιφερειακών αρχών·

58. τονίζει τη θεμελιώδη σημασία που έχει η επέκταση της διαρθρωμένης ανταλλαγής γνώσεων και βέλτιστων πρακτικών σχετικά με τη βιολογική γεωργία μεταξύ κρατών μελών και γεωργών· επισημαίνει τα οφέλη της εντατικοποίησης της συνεργασίας μεταξύ επιστημόνων, γεωπονικών πανεπιστημίων και του ευρύτερου εκπαιδευτικού τομέα, συμβουλευτικών υπηρεσιών ή συμβούλων, γεωργών και των ενώσεων και οργανώσεών τους, καθώς και της κοινωνίας· υπογραμμίζει τον σημαντικό ρόλο που έχουν να διαδραματίσουν στην ανάπτυξη της βιολογικής παραγωγής οι ανεξάρτητες υπηρεσίες παροχής συμβουλών σε γεωργικές εκμεταλλεύσεις τις οποίες πρέπει να συμπεριλάβουν τα κράτη μέλη στα στρατηγικά τους σχέδια για την ΚΓΠ και τονίζει την ανάγκη να διατεθούν επαρκείς χρηματοδοτικοί πόροι σε αυτές·

59. σημειώνει ότι η έκθεση του Κοινού Κέντρου Ερευνών με τίτλο «Modeling environmental and climate ambition in the agricultural sector with the CAPRI model» (Μοντελοποίηση των φιλοδοξιών για το περιβάλλον και το κλίμα στον γεωργικό τομέα με το μοντέλο CAPRI) ( 8 ) κατέδειξε την ανάγκη για αύξηση της παραγωγικότητας όσον αφορά τη βιολογική γεωργία και τη διαχείριση των θρεπτικών συστατικών, που μπορεί να επιτευχθεί με τη γεωργία ακριβείας, νέες ψηφιακές τεχνολογίες και άλλες καινοτόμες τεχνικές·

60. επισημαίνει ότι τα καινοτόμα ψηφιακά εργαλεία έχουν τη δυνατότητα να αυξήσουν σημαντικά τη διαφάνεια και την ιχνηλασιμότητα και να καταπολεμήσουν με τον τρόπο αυτό την απάτη και τις παράνομες μεθόδους παραγωγής, καθώς και να ενισχύσουν την εμπιστοσύνη των καταναλωτών· ενθαρρύνει, επομένως, την Επιτροπή, μεταξύ άλλων μέσω των στρατηγικών σχεδίων της ΚΓΠ, να διασφαλίσει μεγαλύτερη ανάπτυξη και χρήση ψηφιακών τεχνολογιών —όπως η γεωργία ακριβείας και οι αλυσίδες συστοιχιών (blockchain)— στη βιολογική γεωργία· τονίζει, ωστόσο, ότι οι τεχνολογίες αυτές συμπληρώνουν τη συστημική προσέγγιση βιωσιμότητας της βιολογικής γεωργίας και ότι η ιδιωτικότητα, η κερδοφορία και η ανεξαρτησία των γεωργών όσον αφορά τα δεδομένα πρέπει να διασφαλιστούν·

Βελτίωση της συμβολής της βιολογικής γεωργίας στη βιωσιμότητα

61. επαναλαμβάνει τη σημασία της έρευνας και της καινοτομίας για τη βιωσιμότητα του τομέα της βιολογικής γεωργίας και για την εκπλήρωση των προσδοκιών της κοινωνίας όσον αφορά τη βιοποικιλότητα, την κλιματική αλλαγή και την προσαρμογή στην κλιματική αλλαγή, την καλή μεταχείριση των ζώων και την αποτελεσματική χρήση των πόρων, και επικροτεί την πρόθεση της Επιτροπής να διαθέσει χρηματοδότηση από το πρόγραμμα «Ορίζων Ευρώπη» για τη στήριξη αυτών των στόχων· τονίζει, στο πλαίσιο αυτό, την ανάγκη για έρευνα και καινοτομία με στόχο την ενθάρρυνση της μετάβασης στη βιολογική γεωργία, συμπεριλαμβανομένης της κτηνοτροφίας, για την εξεύρεση εναλλακτικών λύσεων για ορισμένες εισροές τόσο στη γεωργία όσο και στη μεταποίηση, ώστε να αυξηθούν οι αποδόσεις και να διασφαλιστεί η διαθεσιμότητα των απαραίτητων πρωτεϊνούχων ζωοτροφών, βιταμινών, φυτοπροστατευτικών προϊόντων, ιδίως λύσεων βιολογικού ελέγχου, λιπασμάτων και γενετικών πόρων για την περαιτέρω ανάπτυξη ισχυρών γεωργικών συστημάτων και την αύξηση της αντοχής σε ξηρασία, επιβλαβείς οργανισμούς και ασθένειες· καλεί την Επιτροπή να τονώσει και να προωθήσει τη συνεργασία μεταξύ των ερευνητικών κοινοτήτων που ασχολούνται με τα βιολογικά και συμβατικά τρόφιμα και τη γεωργία, ιδίως μέσω της Ευρωπαϊκής Σύμπραξης Καινοτομίας για τη γεωργία (EIP-AGRI)·

62. ενθαρρύνει μια επιστημονικά τεκμηριωμένη προσέγγιση όσον αφορά τη γονιμότητα του εδάφους και την ανάγκη ανάπτυξης, αποδοχής και παροχής κινήτρων για καινοτομίες σε νέες πηγές θρεπτικών στοιχείων για τα φυτά στη βιολογική γεωργία, συμπεριλαμβανομένης της αυξημένης ανακύκλωσης θρεπτικών στοιχείων μέσω κατάλληλης επεξεργασίας και διαχωρισμού των θρεπτικών στοιχείων και, όπου ενδείκνυται και κρίνεται σκόπιμο, προϊόντων λίπανσης που παράγονται από ανανεώσιμες πηγές, όπως τα απόβλητα βιομάζας και η ζωική κοπριά, ώστε να αποφεύγονται οι μακροπρόθεσμες ελλείψεις θρεπτικών στοιχείων· υπενθυμίζει τη σημασία της κοπριάς ως βιολογικού λιπάσματος και ενθαρρύνει τη βιώσιμη χρήση της στον κύκλο καλλιέργειας· καλεί την Επιτροπή να αξιολογήσει νέα ανακυκλωμένα υλικά που περιέχουν βασικά θρεπτικά στοιχεία για τα φυτά (φώσφορο, κάλιο και άζωτο) για τη μελλοντική προσθήκη τους στον κατάλογο εισροών του κανονισμού (ΕΕ) 2018/848, σύμφωνα με τις αρχές της βιολογικής γεωργίας και για τη διασφάλιση της ποιότητας, της ασφάλειας και της εμπιστοσύνης των καταναλωτών·

63. ζητεί περισσότερη έρευνα και ενημέρωση σχετικά με τα δυνητικά οφέλη της χρήσης βιοδιεγερτών φυτών και βιολογικών βελτιωτικών εδάφους σε συστήματα βιολογικής γεωργίας και σχετικά με τον τρόπο με τον οποίον συμβάλλουν στην απορρόφηση θρεπτικών στοιχείων και στη βελτίωση των επιδόσεων σε αυτό το μοντέλο παραγωγής, προκειμένου να καταστεί δυνατή η ευρύτερη υιοθέτησή τους και να μειωθεί το χάσμα απόδοσης μεταξύ βιολογικών και συμβατικών καλλιεργειών· επισημαίνει ότι η προώθηση της χρήσης ενός κατάλληλου και ειδικού ανά γεωργική εκμετάλλευση συνδυασμού διαφόρων εξωτερικών θρεπτικών στοιχείων, πέραν της βιολογικής δέσμευσης αζώτου, θα μπορούσε να αντιμετωπίσει το πρόβλημα των ανισορροπιών στο ισοζύγιο θρεπτικών στοιχείων στα συστήματα βιολογικής γεωργίας·

64. τονίζει την επείγουσα ανάγκη για παραγωγή βιολογικών φυτικών πρωτεϊνών και τόνωση της παραγωγής βιολογικών ψυχανθών, μεταξύ άλλων σε συστήματα χορτονομής, στην Ευρωπαϊκή Ένωση, προκειμένου να μειωθεί η εξάρτηση του τομέα της βιολογικής παραγωγής από τις εισαγωγές· παροτρύνει την Επιτροπή να καταρτίσει ειδικό στρατηγικό σχέδιο στο πλαίσιο αυτό·

65. εκφράζει την ικανοποίησή του για τη συμβολή της βιολογικής γεωργίας στη μείωση της χρήσης συνθετικών φυτοφαρμάκων και καλεί την Επιτροπή, κατά την εκπόνηση της νέας νομοθεσίας για τη βιώσιμη χρήση των φυτοφαρμάκων, να ορίσει προϊόντα βιολογικού ελέγχου και να αυξήσει τη διαθεσιμότητα λύσεων βιολογικού ελέγχου και φυσικών ουσιών, που έχουν πεδίο εφαρμογής για πολύ ευρύτερη χρήση, βελτιώνοντας και επιταχύνοντας τη διαδικασία αξιολόγησης και έγκρισης·

66. υπενθυμίζει στην Επιτροπή και στα κράτη μέλη το ψήφισμα του Κοινοβουλίου της 15ης Φεβρουαρίου 2017 σχετικά με τα χαμηλού κινδύνου φυτοφάρμακα βιολογικής προέλευσης ( 9 ) και τονίζει την ανάγκη να υποστηριχθεί η ανάπτυξη ασφαλών, αποτελεσματικών και οικονομικά προσιτών εναλλακτικών φυτοπροστατευτικών προϊόντων και να ενθαρρυνθεί η ευρύτερη χρήση τους, ιδίως με τη διευκόλυνση τόσο της διαδικασίας έγκρισης βασικών ουσιών όσο και της επέκτασης της χρήσης τους, δεδομένου ότι αποτελούν σημαντικό στοιχείο για την ανάπτυξη της βιολογικής παραγωγής· επισημαίνει την ανάγκη να δημιουργηθούν οι προϋποθέσεις για ισότιμη πρόσβαση σε βιολογικά φυτοπροστατευτικά προϊόντα και λιπάσματα στα κράτη μέλη· τονίζει ότι τα υπολείμματα φυτοφαρμάκων, τα οποία βρίσκονται στο περιβάλλον, μπορούν δυνητικά να πλήξουν και τα βιολογικά προϊόντα·

67. επισημαίνει ότι οι βιοκαλλιεργητές, οι οποίοι εγγυώνται υψηλά περιβαλλοντικά πρότυπα στην παραγωγή, δεν πρέπει να θεωρούνται υπεύθυνοι για κινδύνους εκτός του ελέγχου τους και καλεί την Επιτροπή να προωθήσει περαιτέρω την εναρμόνιση στον χειρισμό των ευρημάτων όσον αφορά τα κατάλοιπα φυτοφαρμάκων·

68. υπογραμμίζει τη σημασία που έχει η διαθεσιμότητα επαρκών και υψηλής ποιότητας βιολογικών σπόρων, ετερογενών υλικών και φυτικών ποικιλιών υψηλής απόδοσης, αυτόχθονων ποικιλιών και τοπικά προσαρμοσμένων ποικιλιών· επισημαίνει τις δυνατότητές τους όσον αφορά την ενίσχυση της ανθεκτικότητας έναντι των φυτικών ασθενειών και των επιπτώσεων της κλιματικής αλλαγής· ενθαρρύνει την Επιτροπή και τα κράτη μέλη να εντείνουν τις προσπάθειές τους, μεταξύ άλλων μέσω συγκεκριμένων δράσεων, για τη βελτίωση της λειτουργίας της αγοράς βιολογικών σπόρων και πιστεύει ότι οι μεταβατικές περίοδοι είναι χρήσιμες για την επίτευξη αυτού του στόχου· καλεί την Επιτροπή να διασφαλίσει ότι διατίθενται επαρκείς χρηματοδοτικοί πόροι για την έρευνα σχετικά με τους βιολογικούς σπόρους και τη βιολογική αναπαραγωγή ζώων·

69. τονίζει τη σημασία της στήριξης προγραμμάτων για τη διατήρηση και την επιλογή τοπικών φυλών, οι οποίες, δεδομένης της ανθεκτικότητάς τους, είναι ιδιαίτερα κατάλληλες για τη βιολογική γεωργία· τονίζει ότι είναι αναγκαίο να υποστηριχθεί η παραδοσιακή βελτίωση φυτών για την ανάπτυξη υγιών και ανθεκτικών ποικιλιών, καθώς και ότι απαιτούνται σύγχρονες, βιώσιμες και καινοτόμες μέθοδοι κατά την ανάπτυξη νέων βιολογικών σπόρων και γεωργικών πρακτικών, παράλληλα με τη διατήρηση υψηλού επιπέδου προστασίας της ανθρώπινης υγείας και του περιβάλλοντος·

70. επισημαίνει, στο πλαίσιο αυτό, τον ρόλο που μπορούν να διαδραματίσουν οι επιστημονικές καινοτομίες στη βελτίωση των φυτών, ιδίως όσον αφορά τη βελτίωση της ανθεκτικότητας των ποικιλιών, την προώθηση της πολυμορφίας των γενετικών πόρων και την ενίσχυση των συστημάτων παραγωγής τροφίμων, ενώ υπενθυμίζει παράλληλα ότι η χρήση γενετικά τροποποιημένων σπόρων (ΓΤΟ) δεν επιτρέπεται στη βιολογική γεωργία·

71. υποστηρίζει την πρόθεση της Επιτροπής να επεκτείνει την ανάλυση των παρατηρητηρίων της αγοράς της ΕΕ στα βιολογικά προϊόντα· τονίζει τη σημασία που έχει η εντατικοποίηση της συλλογής και της βελτίωσης της διαθεσιμότητας ακριβών και έγκαιρων δεδομένων, μεταξύ άλλων σε περιφερειακό επίπεδο, σχετικά με τον τομέα των βιολογικών προϊόντων, προκειμένου να εκτιμηθούν καλύτερα οι περιβαλλοντικές, οικονομικές και κοινωνικές επιδράσεις του·

72. πιστεύει ότι αυτό θα πρέπει να περιλαμβάνει δεδομένα σχετικά με τη συμβολή του τομέα στην περιβαλλοντική βιωσιμότητα, μαζί με δεδομένα σχετικά με την παραγωγή, τη μεταποίηση, την κατανάλωση, μεταξύ άλλων στον τομέα της φιλοξενίας και στα δημόσια κυλικεία, σχετικά με το εμπόριο εντός της ΕΕ και με τρίτες χώρες και τις τιμές παραγωγού και λιανικής πώλησης, τις προτιμήσεις των καταναλωτών, τις δομές της αλυσίδας εφοδιασμού, την προστιθέμενη αξία και το μερίδιο των γεωργών στις αλυσίδες εφοδιασμού· είναι πεπεισμένο ότι τα δεδομένα αυτά είναι απαραίτητα για τη διαμόρφωση και την παρακολούθηση της πολιτικής της ΕΕ για τη βιολογική παραγωγή, καθώς και για την ανάληψη δράσης με στόχο την αντιμετώπιση των ανισορροπιών προσφοράς και ζήτησης, για την αξιολόγηση των τάσεων κατανάλωσης και παραγωγής και για την ενίσχυση της διαφάνειας και της εμπιστοσύνης στον τομέα·

73. αναγνωρίζει τις δυνατότητες που έχει ένας κοινός ευρωπαϊκός χώρος δεδομένων για τη γεωργία όσον αφορά την αύξηση των γνώσεων και της εμπιστοσύνης των καταναλωτών, καθώς και τη βελτίωση της ιχνηλασιμότητας στην αλυσίδα εφοδιασμού βιολογικών προϊόντων· τονίζει ότι, προκειμένου να τονωθεί η ζήτηση, είναι απαραίτητο να προσδιοριστούν οι ανάγκες των καταναλωτών μέσω σχετικών αξιολογήσεων· καλεί τα κράτη μέλη να βελτιώσουν την ενημέρωση σχετικά με τα οικονομικά αποτελέσματα του τομέα της βιολογικής παραγωγής· ζητεί από την Επιτροπή να διεξαγάγει ολοκληρωμένες μελέτες και αναλύσεις όσον αφορά τον αντίκτυπο που θα έχει η ενίσχυση της βιολογικής γεωργίας τόσο στην κλιματική αλλαγή όσο και στην επισιτιστική ασφάλεια στην Ευρωπαϊκή Ένωση·

o

o o

74. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ C 270 της 7.7.2021, σ. 2.

(2) ΕΕ L 150 της 14.6.2018, σ. 1.

(3) ΕΕ C 67 της 8.2.2022, σ. 25.

(4) Κείμενα που εγκρίθηκαν, P9_TA(2021)0425.

(5) ΕΕ L 435 της 6.12.2021, σ. 1.

(6) ΕΕ L 435 της 6.12.2021, σ. 262.

(7) ΕΕ C 390 της 18.11.2019, σ. 2.

(8) Barreiro Hurle, J., Bogonos, M., Himics, M., Hristov, J., Perez Dominguez, I., Sahoo, A., Salputra, G., Weiss, F., Baldoni, E. και Elleby, C., «Modelling environmental and climate ambition in the agricultural sector with the CAPRI model» (Μοντελοποίηση των φιλοδοξιών για το περιβάλλον και το κλίμα στον γεωργικό τομέα με το μοντέλο CAPRI), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(9) ΕΕ C 252 της 18.7.2018, σ. 184.